Bəstəkar, İfaçı, dinləyici
28

BƏSTƏKAR VƏ ROMANS

Bülbül

Romans - səs və instrumental müşayiət üçün yazılmış əsərdir. Çox zaman fortepiano musiqi alətinin müşayiəti ilə ifa olunur. Romans üçün seçilmiş mətnlərin məzmunu lirik, satirik, yumoristik və təntənəli ola bilər. Azərbaycanda romans janrının əsasını Asəf Zeynallı qoyub. O, «Ölkəm», «Sual», «Ceyran», «Çadra», «Sərhədçi» kimi romansların müəllifidir. «Ölkəm» və «Sual» romanslarının ilk ifaçısı Bülbül olmuşdur. Cəfər Cabbarlının sözlərinə bəstələnən «Ölkəm» romansında bəstəkar «Şur» muğamının intonasiyalarından istifadə etmişdir. Romans 3/4 xanə ölçülüdür, moderato tempində və sol minor tonallığındadır.

Musiqi dinləyək

«ÖLKƏM» ROMANSI

Mahnı öyrənək

SƏHƏR NƏĞMƏSİ

Musiqisi Əşrəf Abbasovun, sözləri Yusif Əzimzadənindir.
I
Gözəl səhər, gözəl səhər,
Ey hər şeydən əzəl səhər.
Apar bizi uzaqlara,
Bir əbədi şən bahara.
Nəqərat:
II
Ötən bülbül, ötən bülbül,
Ey kamına yetən bülbül.
Səninkidir bu gül-çiçək,
Onlardan öz ətrini çək.
Nəqərat:
Nəqərat:
Qoca bağban, qoca bağban,
Ey şöhrəti uca, bağban.
Su ver bizə sərin-sərin,
Pənahısan çiçəklərin.

### MUSİQİ LÜĞƏTİ

Romans - kiçik vokal əsəri

### SUALLAR

1. Azərbaycanda romans janrının ilk yaradıcısı kimdir?
2. Asəf Zeynallının hansı romanslarını tanıyırsınız?
3. «Ölkəm» romansının müəllifləri kimdir?
4. «Bəstəkar və romans» mövzusunda şifahi təqdimat hazırlayın.