Azərbaycan xalq musiqisi
2

Naxçıvan şəhəri Naxçıvan Muxtar Respublikasının paytaxtıdır. Naxçıvan Böyük İpək Yolunun üzərində yerləşir. El arasında ona «Şərqin qapısı» deyilir. Bu şəhər qədim tarixi abidələri ilə məşhurdur. Naxçıvanda «Badamlı» və «Sirab» kimi mineral su yataqları var. Bu yataqlar Naxçıvanın millisərvətihesab edilir.

Mahnı öyrənək

PİYADA KOROĞLU

(Azərbaycan xalq mahnısı)

I
Uca-uca dağlar başı,
Qarlı da olur, qarsız da olur.
Cəhd elə bir işdə tanın,
Sənli də olur, sənsiz də olur.
II
Koroğlunun atı gərək,
Atlı da olur, atsız da olur.
Bir igidin zatı gərək,
Varlı da olur, varsız da olur.

«Piyada Koroğlu» Azərbaycan xalq mahnısını görkəmli Azərbaycan bəstəkarı, Xalq artisti Tofiq Quliyev nota köçürüb. Mahnı «Koroğlu» dastanının baş qəhrəmanı Koroğluya həsr olunub.

Mahnı cəld tempdə, 3/4 xanə ölçüsündədir. Aşıq musiqisinə çox yaxın olan «Piyada Koroğlu» mahnısında melizmin bir növü olan forşlaqlardan istifadə olunmuşdur.

### MUSİQİ LÜĞƏTİ

Melizm — melodiyanı gözəlləşdirən bəzək işarələridir.

### SUAL VƏ TAPŞIRIQLAR

1. Ən çox sevdiyiniz xalq mahnısı hansıdır?
2. Aşağıdakı xalq mahnılarını məzmununa görə qruplaşdır:
   a) «Qaladan qalaya» b) «Qubanın ağ alması» c) «Piyada Koroğlu» ç) «Qaçaq Nəbi» d) «Şuşanın dağları»

   Xalq qəhrəmanlarına həsr olunub | Şəhər və kəndlərə həsr olunub

3. «Piyada Koroğlu» mahnısının məzmunu nədən ibarətdir?
4. Necə düşünürsünüz, nəyə görə xalq Koroğluya mahnı həsr edib?
5. Qəhrəmanlıq mövzusunda olan mahnılar haqqında şifahi təqdimat hazırlayın.