Bəstəkar, İfaçı, dinləyici
31

BƏSTƏKAR VƏ SİMFONİYA

Simfoniya - orkestr üçün nəzərdə tutulmuş mürəkkəb formalı əsərdir. Yunan dilindən tərcümədə «ahəng» deməkdir. İlk simfoniyaları Avropada Yozef Haydn, Volfqanq Motsart, Lüdviq Bethoven, Rusiyada Pyotr Çaykovski, Sergey Prokofyev, Dmitri Şostakovig və digərləri yazıb. Azərbaycanda Qara Qarayev, Fikrət Əmirov, Soltan Hacıbəyov, Cövdət Hacıyev, Arif Məlikov, Vasif Adıgözəlov və başqa bəstəkarlar simfoniya janrında əsərlər yazmışlar.

Fikrət Əmirovun simli alətlər orkestri üçün dördhissəli «Nizami» simfoniyası bütün dünyada böyük müvəffəqiyyətlə səslənir.

Simli alətlər orkestri Avropa simli alətlərindən təşkil olunub. Bu kollektivdə 5 Avropa musiqi alətləri qrupu iştirak edir - I skripkalar (violino), II skripkalar (violino), altlar (viola), violonçellər və kontrabaslar. Orkestrdə 30 nəfərdən (kiçik tərkib) 50 nəfərə qədər (böyüktərkib) musiqiçi ifa edə bilər.

I skripka
II skripka
Viola
Violonçel
Kontrabas

Musiqi dinləyək

FİKRƏT ƏMİROVUN «NİZAMİ»
SİMFONİYASINDAN 2-ci HİSSƏ

Dördhissəli «Nizami» simfoniyasının 2-ci hissəsi «Skerso» adlanır. «Skerso» - «kəskin xarakterli pyes» deməkdir. Skerso yumoristik, fantastik və s. ola bilər. Adətən, belə pyeslər rəqs xarakterli olub, 3/4 xanə ölçüsündə yazılır. Fikrət Əmirovun «Skerso»su isə vals-rəqs xarakterlidir və 3/8xanə ölçüsündə səslənir.