Azərbaycan xalq musiqisi
8/9

Mahnı öyrənək

AZƏRBAYCAN YAŞAYIR

Musiqisi Oqtay Rəcəbovun,
sözləri Rafiq Yusifoğlunundur.
I
Hərəmiz bu Vətənin,
Parçası, zərrəsiyik.
Yağılara yurdumun,
Parçası, zərrəsi yük.
II
Necə ki, ruhumuz var,
Necə ki, dilimiz var.
Azərbaycan yaşayır,
Yurdumuz-elimiz var.
III
Nə zaman ki, birləşib,
Hissim, ruhum, bədənim.
Dünyanın özü boyda,
Bir dünyadır Vətənim.
Nəqərat:
Bu vətənin yolunda,
Birləşsin əllərimiz.
Sevinsin dağlarımız,
Sevinsin çöllərimiz.

Vətənpərvərlik mövzusunda yazılmış «Azərbaycan yaşayır» mahnısı mi major qammasındadır. Major tonallığı, 4/4 xanə ölçüsü və təntənəli xarakteri olan bu mahnı marş tempində səslənir. Birinci cümlə 4 xanə, 2 frazadan, ikinci cümlə də 4 xanə, 2 frazadan təşkil olunub. Mahnının melodiyasında onaltılıq, səkkizlik, çərək və bütöv notlardan istifadə olunub. Mahnının bənd hissəsi metso forte (mf), nəqəratı isə forte (f) nüansları ilə ifa olunmalıdır. «Azərbaycan yaşayır» mahnısı bənd quruluşuna malikdir. Yəni əvvəlcə bənd, sonra isə nəqərat səslənir. Bir, iki, üçhissəli, rondo, variasiya quruluşlu musiqi əsərlərinə mahnı janrını da aid etmək olar. «Azərbaycan yaşayır» mahnısını notlarla və sözləri ilə oxuyarkən səsə gərginlik vermək və qışqırmaq olmaz.

### MUSİQİ LÜĞƏTİ

Xanəndə — muğam və zərbi-muğam ifa edən vokalçı
Zərbi-muğam — şifahi ənənəyə əsaslanan, ritmlə ifa olunan instrumental-vokal janrdır

### SUAL VƏ TAPŞIRIQLAR

1. Zərbi-muğam nədir?
2. Muğam və zərbi-muğam arasındakı fərq nədən ibarətdir?
3. Zərbi-muğam oxuyan hansı xanəndələri tanıyırsınız?
4. «Qarabağ şikəstəsi» harada yaranmışdır?
5. Görkəmli muğam ifaçıları haqqında şifahi təqdimat hazırlayın.