Bəstəkar, İfaçı, dinləyici
33

BƏSTƏKAR VƏ XALQ MUSİQİSİ

Azərbaycan bəstəkarları xalqın mahnı və rəqslərindən, aşıq musiqisindən, klassik muğamlarımızdan bəhrələnərək yeni əsərlər yazmışlar. Məsələn, Üzeyir Hacıbəyli «Çıxdı günəş» Azərbaycan xalq mahnısının melodiyasını dəyişmədən onun giriş hissəsini, eyni zamanda mahnının melodiyasına fortepiano aləti üçün müşayiət kimi işləmişdir. Mahnının girişi əvvəlcə «Moderato», 9 xanədən sonra «Alleqro» tempində yalnız fortepianoda səslənir. Daha sonra mahnının melodiyası müşayiəti ilə birlikdə «Andanteqrave» tempində ifa olunur.

Mahnı öyrənək

ÇIXDI GÜNƏŞ

Not yazısı Üzeyir Hacıbəylinin,
sözləri Mirzə Ələkbər Sabirindir.

Çıxdı günəş, doldu cahan nur ilə,
Cütçü sürür tarlada cüt şur ilə.
Cütçü batıb qan-tərə yer şumlayır,
Şumladığı tarlasını tumlayır.
Olsa da artıq nə qədər zəhməti,
İşləməyə var o qədər qeyrəti.
Çünki bilir rahat əziyyətdədir,
Şad yaşamaq səydə, qeyrətdədir.

Musiqi dinləyək

«LAÇIN» AZƏRBAYCAN XALQ MAHNISI

«Laçın» çox qədim Azərbaycan xalq mahnısıdır. «Bayatı-Şiraz» klassik muğamının intonasiyalarına əsaslanan bu mahnıdan Süleyman Ələsgərov eyniadlı simfonik muğamda təsnif kimi istifadə etmişdir. Bəstəkar Nazim Əliverdibəyov isə bu mahnını fortepiano aləti üçün işləmişdir.