Dünya xalqlarının musiqisi arasında
Keçilməz sərhədlər yoxdur
21

VALS AVROPA VƏ AZƏRBAYCAN MUSİQİSİNDƏ

Vals kütləvi bal rəqsidir. Bu janr öz kökünü Avstriya kəndlilərinin rəqsi kimi tanınan «Lendler»dən götürmüşdür. Vals ağır və cəld tempə malik olur. Vals üçün səciyyəvi ölgü 3/4-dür:

İohann Ştraus

Xanənin 1-ci çərək notu güclü, 2-ci və 3-cü çərək notları isə nisbətən zəif səslənir.

Avstriyanın paytaxtı Vyanada yaşayıb-yaratmış məşhur bəstəkar İohann Ştraus (1825—1899) simfonik orkestr üçün çoxlu saydavals yazıb. Ona görə də İohann Ştrausu «valslar kralı» adlandırırlar.

Musiqi dinləyək

İOHANN ŞTRAUS. «VYANA MEŞƏSİNİN NAĞILLARI»

Deyilənlərə görə, İohann Ştraus öz karetası ilə meşənin yanından keçərkən bülbüllərin cəh-cəhini eşidir və bu səsdən «Vyana meşəsinin nağılları» əsərində istifadə edir.

Dünya şöhrətli Azərbaycan bəstəkarı Qara Qarayevin «Yeddi gözəl» baletində də «Vals» var. Bəstəkar Avropa vals ölçüsünü xalq rəqslərimiz üçün səciyyəvi olan xüsusiyyətlərə uyğunlaşdıra bilmişdir.

Musiqi dinləyək

QARA QARAYEVİN «YEDDİ GÖZƏL» BALETİNDƏN «VALS»

Bu «Vals» üçhissəli quruluşa malikdir. «Vals»ın birinci hissəsi «Çahargah» muğamının intonasiyaları əsasında yazılmışdır.